नई दिल्ली (जेएनएन)। उत्तर भारत में चार दिन पहले लगभग सवा सौ लोगों की जान लेने वाला आंधी-तूफान सोमवार रात फिर लौट आया। 70 किलोमीटर प्रति घंटे की रफ्तार से राजस्थान और हरियाणा की तरफ से आया तूफान आधी रात को दिल्ली पहुंचा गया। दिल्ली में तेज हवा के चलते बिजली का तार गिरने से तीन एंबुलेंस जलकर राख हो गई और दो लोग जिंदा जल गए। हादसा शेखसराय में सिंघानिया हॉस्पिटल के सामने हुआ। हालांकि एंबुलेंस में आग कैसे लगी, इस बारे में स्पष्ट रूप से नहीं पता नहीं चला है। राजधानी में तेज हवाएं रुक-रुक कर चलीं। दिल्ली में बारिश तो नहीं हुई, लेकिन मंगलवार को इसकी संभावना है। प्रशासन की तरफ से पूरे उत्तर भारत में हाई अलर्ट जारी किया जा चुका है।